Na Štajerskem, Kranjskem in Primorskem je predavala o slabostih in nevarnostih alkohola, udeleževala pa se je tudi protialkoholnih kongresov. Leta 1918 in 1919 se je udeležila več taborov v okviru boja za severno mejo in za Koroško. Leta 1920 se je na ljubljanskem shodu Krščanske ženske zveze kot aktivna članica Mariborskega ženskega društva zavzela za splošno volilno pravico in za slovenske ozemeljske interese na zahodni meji. Od leta 1921 do 1941 je bila predsednica društva za podporo revnim učencem, od leta 1936 do 1941 pa predsednica Društva za varstvo deklet.